kaerle etc doen te weetene alle iegenwoirdigen ende
toecomende dat wy ontfangen hebben die oitmoedige
supplicatie van kaerle vernyer ingeseten onser stede
van mechelen inhoudende hoe dat den tweentwintichsten
dach van meye anno zevenenveertich lestleden hy suppliant
is gesonden geweest by francen robbyns procureur voir die
vanden wet van onsen voirs. stede van mechelen $$ zynen
behouden vader aen hendric van herent alias snaermaker
poerter onser stede van brussel om die tydinge te
dragen van seker proces daer hy inne getriumpheert$$
hadde voir drossaert ende scepenen van waelhem jegens
eenen jan de meyer waer aff die voirs. hendric
zeer verblydt wesende heeft den suppliant zeer minnelycken
ontfangen ende hem goede chiere aengedaen
begherende dat hy dyen avont by hem zouden willen
blyven alzoe dat ommeganck was van onser voirs.
stede van brussel nemaer hy suppliant seyde dat hy
thuys moeste zyn want oick hy suppliant ter cause
vanden ommeganck oft kermesse aldaer nyet gecomen
en was ende van daer is aen die wagenen gegaen
omtrent den drye uren naer middach ende heeft hem
besteedt zyn derde te wetene hem selven francois du
bois ende jacques stevens aen eenen wageman
van omtrent mechelen geheeten lambertus vekemans
alias peeters ende want de voirs. jacques noch
spreken moeste met eenen advocaet van ons cancelrye
ende wat toevende die voirs. wageman die wel by
drancke was daer en tusschen creech woerden jegens
den suppliant seggende dat hy hem nyet en wilde op zynen
wagen hebben waer tegens hy suppliant antwoerde
ende vraighde waeromme en zoude ick er nyet op
comen aengesien dat ic my aen u besteedt hebbe
ende ghy my aengenomen hebt daer op
de voirs. wageman anderwerf seyde en ghy en sulter
nyet op comen al soude myn lyff oft ic het uwe
daerom hebben met veke andere oneerlycke$$
woerden die zyluyden tsamen hadden ende mits
dyen heeft de voirs. wageman sekere$$ zynen opsteker
getrocken om den suppliant daermede te steeken waer
aff hy suppliant heeft gewaerschout geweest vanden
ommestaenders dwelck hoorende hy suppliant heeft zyn
rappiere getrocken ende metten platte vanden selven
twee slagen gegeven den eene op zynen slincken
arm ende den anderen opt hoeft vanden voirs. wageman
zonder nochtans gequetst te zyne zoe dat zynen hoet van
zyn hooft viel ende werdden daer mede by den ommestaenders
van malcanderen gescheyden ende die voirs. wageman
wech getrocken ende wechgeleydt tot voir die herberge
genoempt tshertogenvossche alwaer hy met gewelde
ontworstelt is ende is wederomme metten voirs.
opsteker naer den suppliant geloopen dewelcke suppliant
is blyven stille staende houdende zyn rappiere bloot
metten punte voir ende den appel tegens zyn borst
om alzoe den voirs. wageman van hem te keeren
daer ontsieden vanden selven rappiere maer dit nyet
tegenstaende is zeere greetich ende heetelick geloopen
naer den suppliant zoe dat hy gecreegen heeft eenen steek in
zyn borst nochtans de suppliant nyet sekere$$ weetende oft
wylen de voirs. lambert is in des suppliant mes geloopen
is oft nyet ende gevoelende tscerp van den rappieren
is achterweerts gedeyst ende willende noch eens zynen loop
nemen naeden voirs. suppliant is hy neder ter eerden gevallen
ende terstont aflivich gewordden ende werdt die
suppliant die oick zeer by drancke was duer tfeesteren ende
goede chiere die hem de voirs. hendrick gedaen hadde
ter cause vanden voirs. tydinge van sommige geleydt
totten predickeren van welcken feyt ende dootsclach den
suppliant zeer leet is wesende anderssins van goede name
fame ende eerlycke conversatie belast met twee cleyn
kinderen ende hem onderwindende der practycke ende
zyn wyff metter coopmanscap van lynwaet om
den armen cost te winnen nemaer vreesende die
strangheyt ende rigeur van justicie zoude gescapen
zyn hem uuytlandich te moeten maken tot geheelen
bederffenisse van hem zyn wyff ende kinderen ten zy
dat onse gracie ende genade hem hier op verleent
wordde alzoe hy seeght ons daerom zeer oitmoedelick
biddende soe eest dat wy de saeken voirs.
overgemerct ende hier op gehadt dadvys van
onsen amptman van bruessel den voirn. kaerle
vernyer suppliant genegen wesende tzynder
voirs. bede ende supplicatie ende hem willende
in dit stuck gracie ende genade prefereren voir
rigeur van justicie hebben hem vergeven quyt=
geschonden ende geremitteert vergheven schelden
quyte ende remitteren uuyt onse sunderlinge gracien
mits desen onsen brief tfeyt ende mansslach boven
verclaert mitsgaders alle penen breucken ende
boeten corporele ende criminele daer inne hy ter
cause van dien met diesser aencleeft jegens ons
ende justicie mesdaen ende mesbruyct mach hebben
ende hebben hem als daer aff wedergestelt ende
gerestitueert stellen weder ende restitueren tzynen
goeder fame name ende geruchte in onsen lande
ende hertoighdomme van brabant ende allen anderen
onsen landen ende heerlicheden mitsgaderes tzynen
onverbuerden goeden indyen hy er eenige heeft
gelykerwys ende in alder maniere als hy was
voir die toecompste vanden feyte ende manslach voirs.
imponerende hierop een eeuwich swygen ende silencie onsen
procureur generael van brabant ende allen anderen onsen
rechteren justicieren ende officieren wie zy zyn
satisfactie ende beteringe ierst ende al voren gedaen
der geinteresseerde partye indyen dat tselve
alnoch nyet gedaen en is ende eenige daer toe staet
civilyck alleenlyck behoudelyck dat de voirs. suppliant
gehouden wordt tselve feyt ende mansclach jegens
ons oick te beteren civilyck allenlyck naeder gelegentheyt
vanden mesdaet ende faculteyt van zynen goeden naeme ende
onse ordinantien hier op gemaect end daeren boven te
betalen ende reffonderen de redelycke costen van justicien
indyen hier omme eenige gedaen zyn alter taxatie
ende arbiterscepe van onsen lieven ende getrouwen die
cancellier ende luyden van onsen rade in brabant
die wy daer toe commiteren ende hen ontbieden ende
bevelen dat voir henluyden geroepen die ghene die
daer over behoiren geroepen te zyne zy procederen wel
ende duegdelick te verificatie ende interinemente van
dese nae huere vorme ende inhouden ende oick tat
taxatie ende arbiterscepe vanden voirs. amende civile
ende costen van justicien welck interinement hy suppliant
gehouden zal zyn te versuecken in onsen voirs.
rade binnen zesse maenden naestcomende naer
date van desen op te pene van te verliesen deffect
der selve ende dat gedaen ende de voirs. amende
civile getaxeert gearbitreert ende betaelt zynde in
handen vanden ghenen van onsen ontfangers oft
anderen onsen oficieren dient behoiren zal de welcke
gehouden wordt daer aff ontfanck te maken rekeninge
bewys ende reliqua te doende tonsen proffyte metten
andere penningen van zyn ontfanck sy onse drossaet
van brabant meyere van loevene amman van
bruessel schoutetten van antwerpen ende vanden bossche
ende allen anderen onsen ende de smaelre heeren ende
ingesetenen ons lants ende hertoighdoms van brabant
rechteren justicieren ende officieren iegenwoirdich
ende toemcomende hueren stedehouderen ende eenen yegelicke
van hen besunder zoe hem toebehoiren zal doen laten
ende gedoogen den voirn. kaerle vernyer suppliant van dese
onse gracie remissie quytscheldinge ende perdoene
ende van allen den inhouden van desen inder vuegen
ende manieren voire verhaelt rustelick vredelick
volcomelick ende eeuwelick genyeten ende gebruycken sonder
hem te doene noch te laten geschieden nu noch in
toecomende tyde aen lyff noch aen goet eenich hinder
letsel oft moyenisse ter contrarien maer indyen
zyne persoon oft eenige van zyne onverbeurden goeden
zyn oft waren hier naemaels hier omme gevangen
becommert oft gearresteert oft eenichsins belet dat
zy die stellen ende setten ter stont ende zonder vertreck
tot geheelen ende volcomen slakinge ende delivrancie want
ons alzoe gelieft ende ten eynde dat dit goet
vast ende gestadich blyve teeuwigen dagen soe hebben
wy onsen zegel hier aen doen hangen behoudelick
in anderen saken ons recht ende eenen yegelicke tzyne
in alle gegeven in onser stadt van antwerpen
inde maent van augusti int jaer ons heeren duysent
vyfhondert ende xlviij van onse keyserycke txxixen
ende van onsen rycken van castillien ende ander txxxiiste
op te plycke stont gescreven byden keyser in
zynen rade ende geteekent verreycken visa
recepta.
gecollocioneert ende bevonden accorderende
met zynen originale by my
n facuwez